ཁོང་གིས་འཛིན་གྲྭ་སོ་སོར་དཔེ་ཁྲིད་གནང་བ་དང་།ཟང་ཟིང་གི་དངོས་པོ་གང་བྱུང་གྲྭ་ཚང་གི་མཐུན་རྐྱེན་དུ་སྦྱར་བ་མ་ཟད།སྤྱི་ལོ་ལོར་གྲུབ་ཆེན་ཆོས་པ་རིན་པོ་ཆེའི་བཀའ་ལྟར་གྲྭ་ཚང་འདུ་ཁང་རྟེན་དང་བརྟེན་པ་གསར་བཞེངས་མཛད་པ་སོགས་ཆོས་སྲིད་གཉིས་ཀའི་ཐད་ནས་བདག་སྐྱོང་མཛད།དེ་ནས་བཟུང་གྲྭ་ཚང་རང་གི་གདན་ས་པ་དང་།བླ་མ་དགེ་བཤེས་རྣམས་ཀྱིས་ལུགས་གཉིས་ཀྱི་སྒོ་ནས་སྐྱོང་ཁུར་གནང་བ་ལ་བརྟེན།གཞུང་ཆེན་བཀའ་པོད་ལྔ་ལ་འཆད་ཉན་བྱེད་པའི་འཛིན་གྲྭ་ནི།བསྡུས་ཆུང་དང་།བསྡུས་འབྲིང་།བསྡུས་ཆེན།རྣམ་འགྲེལ་ཞོལ་མ།ཕར་ཕྱིན་སྐབས་དང་པོ།སྐབས་གཉིས་པ།སྐབས་བཞི་པ།རྣམ་འགྲེལ་གོང་མ།དབུ་མ།མཛོད།འདུལ་བ་སྟེ་འཛིན་གྲྭ་བཅུ་གཅིག་བཙུགས་པ་དང་།འཛིན་གྲྭ་རེར་ལོ་གསུམ་རེ་དང་།འཛིན་གྲྭ་ཡོངས་སུ་སློབ་གཉེར་རྫོགས་པའི་བར་ལ་ལོ་ངོ་སུམ་ཅུ་ལྷག་འགྲོ་དགོས་པའི་འཆད་ཉན་བྱེད་པའི་སྲོལ་བཟང་བོ་གཏན་ཆགས་སུ་གྱུར།དེ་ཡང་མཚན་ཉིད་སློབ་གཉེར་གྱི་ཡིག་ཆ་ནི་སེ་ར་རྗེ་བཙུན་གྱི་ཡིག་ཆའི་སྟེང་ནས་སྦྱོང་བ་ཡིན།གདན་ས་པའི་ཐོག་མ་ཡབ་རྗེ་སྐལ་ལྡན་རྒྱ་མཚོ་ནས་བཟུང་ད་ལྟའི་བར་མཁན་རབས་བདུན་ཅུ་དོན་བརྒྱད་སོང་།དེ་ལྟར་མཁན་རབས་རིམ་བྱོན་དང་བླ་མ་དགེ་བཤེས་གཙོ་མཛད་པའི་དགེ་འདུན་པ་ཐུན་མོང་གིས་གྲྭ་ཚང་འདི་ལ་ཆོས་སྲིད་གཉིས་ཀའི་སྟེང་ནས་སྐུ་གཡོག་ཞབས་ཞུ་ལེགས་པར་བསྒྲུབས།གྲྭ་ཚང་འདིར་འདུ་ཁང་ཆེན་མོ་དང་།ས་འཛིན་འཇམ་དབྱངས་ཀུན་གཟིགས་ལྷ་ཁང་།ཨ་རོལ་བློ་བཟང་ལུང་རིགས་རྒྱ་མཚོའི་སྐུ་གདུང་ལྷ་ཁང་།དོན་ཡོད་ཞགས་པའི་ལྷ་ཁང་།ཇོ་ཁང་།སྟོང་སྐུའི་ལྷ་ཁང་།མགོན་ཁང་།པར་ཁང་།ནང་ཆེན་སུམ་ཅུ་ལྷགགྲྭ་ཤག་ཉིས་བརྒྱ་ལྷག་བཅས་ཡོད།བླ་སྤྲུལ་བཞི་ཅུ་ལྷག་དང་དགེ་འདུན་པ་ཆིག་སྟོང་ལྷག་བཞུགས་པ་མ་ཟད།དེའི་ནང་མཁས་གྲུབ་གཉིས་ལྡན་གྱི་སྐྱེས་བུ་དམ་པའང་མང་པོ་བཞུགས།སྤྱི་ལོ་ལོར་དུས་གཟིར་གྱི་དབང་གིས་འདུ་ཁང་དང་།པར་ཁང་།ནང་ཆེན་དང་གྲྭ་ཤག་རེ་ཟུང་བཅས་ཀྱི་ཁང་རོ་ཙམ་མ་གཏོགས་སྐུ་གསུང་ཐུགས་རྟེན་དང་གནའ་རྫས་སོགས་ཐམས་ཅད་རྨང་ནས་འཇིག་ཟིན།